Christina Egelund (M), 2024-11-07:
Tak for det, og tak til Folketingets partier for en jo næsten begejstret modtagelse af det her lovforslag.
Det er ikke hver dag, man kan sige det, men i forlængelse af den her modtagelse kan jeg sige, at jeg deler noget med både fru Pia Kjærsgaard og fru Zenia Stampe, nemlig at jeg heller ikke har meget stor erfaring med at spille.
Men det er jo et faktum, at rigtig, rigtig mange gør det mere og mere.
Det vinder indpas, også i vores kunst- og kulturliv, og derfor er det også fuldstændig naturligt, at vi beskæftiger os med det her.
Regeringen foreslår her, at der vedtages en ny hovedlov, som skal være det fremadrettede hjemmelsgrundlag for Nimbi Gamelab – Danmarks Institut for Spiludvikling.
Det bliver en ny selvejende institution, som har til formål at fremme udviklingen af danske digitale spil, særlig med fokus på de kunstneriske og kulturelle kvaliteter og på at understøtte bedre rammevilkår for den danske spilbranche.
I dag førstebehandler vi det lovforslag, som skal danne grundlaget for det første offentlige institut for spiludvikling i danmarkshistorien.
Det er et nybrud af sin slags her i landet, men det er det sådan set også på det europæiske kontinent.
Vi gør det, fordi vi tror på den danske spilbranche.
Det gælder bl.a. deres økonomiske resultater i form af omsætning og eksporttal, som faktisk overgår film- og tv-branchens tilsammen.
Og det gælder i særdeleshed deres evner til at skabe kulturprodukter i øjenhøjde, som samtidig er i verdensklasse, og hvor ansvarlighed går hånd i hånd med fornøjelse.
Digitale spil har udviklet sig til i dag at være et helt centralt medie til at fortælle historier og til at fortolke følelser, til at underholde, men også til at danne.
Digitale spil udgør således en fast og stadig stigende del af danskernes kulturforbrug.
Cirka fire ud af fem danskere over 16 år spiller, og derfor er det vigtigt, at der er et mangfoldigt udbud af spil i høj kvalitet, og at digitale spil anerkendes på lige fod med andre kulturprodukter som film, musik og bøger.
Det er det, som instituttet skal hjælpe med.
Ansvarlighed bliver et nøgletema.
De danske spiludviklere har udvist en unik evne til at kombinere kultur, leg, læring og den gode fortælling med innovation, avanceret teknologi og ansvarlige designs.
Det er en udvikling, som vi gerne vil understøtte.
For selv om danske spilvirksomheder gør det godt, er konkurrencen også stor.
Tal fra Medierådet for Børn og Unge viser, at kun 2 pct. af de spil, som de 9-15-årige spiller, er danske, og det er også derfor, at vi har besluttet at etablere Nimbi Gamelab, så vi kan få mere dansk indhold, bedre kvalitet og flere alternativer til det store udbud af spil fra især amerikanske og asiatiske spilgiganter, som i dag dominerer markedet, og så vi samtidig understøtter det potentiale for vækst og beskæftigelse, som spilbranchen repræsenterer i Danmark.
Vi foreslår derfor, at Nimbi Gamelab får to hovedformål, som tilsammen skal sætte retningen for arbejdet.
For det første skal instituttet fremme udviklingen af danske digitale spil.
Det formål skal særlig opnås gennem at yde tilskud til udvikling, produktion og formidling af danske digitale spil, herunder have fokus på digitale spil med kunstneriske og kulturelle kvaliteter.
Det skal bidrage til at sikre mangfoldighed af danske kvalitetsspil, så vi f.eks. også fremover har gode børnespil baseret på dansk kultur, danske traditioner og danske værdier.
Dertil kommer opgaven med at understøtte promovering af og udbredelse af kendskab til danske digitale spil i Danmark og internationalt.
For det andet skal instituttet understøtte den danske spilbranche, som har et enormt potentiale både kulturelt og kommercielt.
Det handler om at understøtte talentudvikling relateret til danske digitale spil gennem f.eks. uddannelses- og branchepartnerskaber, men understøttelsen skal også ske ved at styrke og udbrede vidensgrundlaget.
Med det vil jeg igen takke for den meget positive modtagelse her i Folketinget, og så ser vi frem til en videre god behandling af lovforslaget.